CLXXVIII.  Domus Carthusiensis protectionem suscipit possessionesque confirmat.   (Veronae, Dec. 21.) [  Privilegia ordin. Carth.,  fol. 2.]
LUCIUS episcopus, servus servorum Dei, dilectis filiis priori et fratribus Carthusiensibus, tam praesentibus quam futuris, eremiticam vitam professis, in perpetuum.
Religiosam vitam eligentibus apostolicum convenit adesse praesidium ne forte cujuslibet temeritatis incursus aut eos a proposito revocet aut robur, quod absit, sacrae religionis infringat. Eapropter, dilecti in Domino filii, vestris justis postulationibus clementer annuimus et felicis recordationis Alexandri papae, praedecessoris nostri, vestigiis inhaerentes domum Carthusiensem eremi in qua divino mancipati estis obsequio, sub beati Petri et nostra protectione suscipimus et praesentis scripti privilegio communimus. Et in primis siquidem statuentes ut ordo eremiticae vitae qui secundum Deum in eodem loco institutus esse dignoscitur perpetuis ibidem temporibus inviolabiliter observetur. Et praeterea possessiones omnes a Christi fidelibus pietatis intuitu domui vestrae concessas, quae infra terminos vestros continentur, scilicet infra locum qui vocatur Cluss et rupem claudentem vallem et protingentem usque ad molarem claudentem et dividentem. Combam chaldam et provenientem usque ad rupem quae est sub Bochgelos; deinde molarem alium qui ascendendo protenditur usque ad rupem Bonviant. Exinde molarem alium, qui ascendendo producitur per crepidinem plataneti a Bonviant usque ad rupem quae est supra furnum de la Follia. Similiter ab illo monte qui de eadem rupe porrigitur usque ad montem Aillinart et a monte Aillinart descendendo extenditur juxta Mortam contra occidentem usque ad rupem quae est super Carreriam, et ab hac rupe porrigitur usque ad rupem de Pertuso. Inde postremo protenditur descendendo usque ad flumen quod vocatur Guerus Mortuus. Et a Guero Mortuo ascendendo procedit per rupem claudentem minorem Carreiam usque ad terrasiam, et a terrassia per crepidinem plataneti et per lo Foleys divertens usque ad Januarium. Et a Januario sicut Alpes vergunt contra Proveysien usque ad Calmetam Goncelim. Et a Calmeta Goncelim porrigitur per crepidinem usque ad rupem de Chalvienton, et inde descendit per rupem Herardi usque ad clusam; vobis et successoribus vestris confirmamus. Quia vestros donatores ipsarum possessionum piscatione et venatione et avium captione, ovium vel caprarum atque omnium domesticorum animalium pascua et transitum infra praescriptos terminos prohibuerunt; nos eamdem prohibitionem nihilominus auctoritate apostolica roboramus. Decernimus ergo ut nulli omnino hominum fas sit domum vestram temere perturbare ejusque supradictas possessiones auferre vel ablatas retinere, minuere, seu quibuslibet vexationibus fatigare, sed omnia integra conserventur, eorum, pro quorum gubernatione et sustentatione concessa sunt usibus omnimodis profutura. Salva in omnibus apostolicae sedis auctoritate. Si igitur in futurum ecclesiastica saecularisve persona, etc. Datum Veronae, per manum Alberti, S. Romanae Ecclesiae presbyteri card. et cancellarii, XII Kalen. Januarii, indictione III, Incarnationis Dominicae, anno 1184, pontificatus vero domini Lucii papae III anno IV.